text: Abşeron yarımadasının bəzi bölgələrində təbii qazdan XIX yüzilliyin ikinci yarısından istifadə edilməyə başlanılsa da, qaz təsərrüfatı XX yüzilliyin əvvəllərində yaranmışdı. O zaman qazı əsasən Suraxanı və Balaxanının sənaye müəssisələri və neft şirkətləri istifadə edirdilər. Daha sonra mavi yanacaq məişətdə də istifadə edilməyə başlamışdı. İlk olaraq Suraxanı və Balaxanının, eləcə də Bakıda “Qara şəhərin” bəzi mənzilləri qazlaşdırılmışdı. Statistik sənədlərə görə 1921-ci ilə qədər cəmi 2152 mənzilə qaz verilmişdi. Həmin ilin ərzində məişətdə istifadə edilən qazın ümumi sərfi orta hesabla 13,8 milyon kubmetrə bərabər olub. qaz təsərrüfatının istismarı ilə neft sənayesinə və başqa təşkilatlara aid olan bir neçə idarə məşğul olub.